ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Δεκεμβρίου 1991 όσον αφορά τη χορήγηση από το Βέλγιο ενισχύσεων υπέρ της βιομηχανίας άνθρακα το 1992 (Τα κείμενα στη γαλλική και ολλανδική γλώσσα είναι τα μόνα αυθεντικά) (92/55/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Με επιστολή της 25ης Σεπτεμβρίου 1991 η κυβέρνηση του Βελγίου κοινοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τις χρηματοδοτικές παρεμβάσεις στις οποίες προτίθεται να προβεί υπέρ της βιομηχανίας άνθρακα κατά το 1992.

Με βάση την εν λόγω απόφαση, η Επιτροπή αποφασίζει ως προς τα ακόλουθα χρηματοδοτικά μέτρα για το έτος 1992:

- ενίσχυση για την κάλυψη των ζημιών εκμετάλλευσης μέχρι ποσού 1 386 980 000 βελγικών φράγκων,

- ενίσχυση για τη χρηματοδότηση κοινωνικών παροχών στη βιομηχανία άνθρακα για την κάλυψη της διαφοράς μεταξύ πραγματικών και συνήθων κοινωνικών επιβαρύνσεων, μέχρι ποσού 299 200 000 βελγικών φράγκων,

- ενίσχυση για την κάλυψη των δαπανών των σχετικών με το σύστημα των συμπληρωματικών απολύσεων για τους ανθρακωρύχους υπεδάφους, μέχρι ποσού 10 000 000 βελγικών φράγκων.

Σύμφωνα με την κοινοποίηση της κυβέρνησης του Βελγίου, τα μέτρα ενίσχυσης που έχουν ανακοινωθεί πρόκειται να διευκολύνουν την υλοποίηση του σχεδίου αναδιάρθρωσης της επιχείρησης Kempense Steenkolenmijnen. Η παύση λειτουργίας του τελευταίου ορυχείου προβλέπεται να πραγματοποιηθεί το αργότερο κατά τη διάρκεια του έτους 1992.

Τα προβλεπόμενα από την κυβέρνηση του Βελγίου μέτρα υπέρ της βιομηχανίας άνθρακα ανταποκρίνονται στις διατάξεις του άρθρου 1 παράγραφος 1 της απόφασης αριθ. 2064/86/ΕΚΑΧ.

Η Επιτροπή πρέπει, ως εκ τούτου, να αποφασίσει με βάση το άρθρο 10 της εν λόγω απόφασης όσον αφορά τη συμφωνία των μέτρων προς τους στόχους και τα κριτήρια που αναφέρονται σ' αυτήν καθώς και τη συμβατότητά τους με την ομαλή λειτουργία της κοινής αγοράς.

ΙΙ

Από το 1987, οπότε τέθηκε σε εφαρμογή το πολυετές σχέδιο αναδιάρθρωσης το οποίο είχε καταστεί αναγκαίο λόγω του γεγονότος ότι οι εξορυκτικές δυνατότητες δεν εμφάνιζαν οικονομική βιωσιμότητα, η παραγωγή άνθρακα μειώθηκε σταδιακά από 4,4 εκατομμύρια τόνους το 1987 σε 0,8 εκατομμύρια τόνους τα τέλη του 1991 εξαιτίας της επιταχυνόμενης παύσεως λειτουργίας τεσσάρων εκ των πέντε ορυχείων. Η παραγωγή θα περιοριστεί στα 0,4 εκατομμύρια τόνους το 1992, έτος κατά τη διάρκεια του οποίου θα μεθοδευτεί η παύση λειτουργίας του τελευταίου ορυχείου.

Ο όγκος των ενισχύσεων που κοινοποιήθηκαν για το 1992 θα φθάσει μόλις το 14 % των ενισχύσεων που χορηγήθηκαν το 1986.

Η φθίνουσα πορεία των προβλεπομένων ενισχύσεων εκ μέρους της βελγικής κυβέρνσης, ο μεταβατικός χαρακτήρας τους, καθώς και η εφαρμογή του πολυετούς σχεδίου αναδιάρθρωσης ανταποκρίνονται στους όρους εφαρμογής της απόφασης αριθ. 2064/86/ΕΚΑΧ.

Οι ενισχύσεις για την κάλυψη των ζημιών εκμετάλλευσης χρησιμοποιούνται για να διευκολυνθεί η συνέχιση του τελευταίου σταδίου αναδιάρθρωσης της λεκάνης Campine, όπως αυτό αποφασίστηκε με υπουργική απόφαση τον Ιανουάριο του 1987. Η προβλεπόμενη ενίσχυση θα καλύψει το 79 % για κάθε παραγόμενο τόνο, της διαφοράς μεταξύ προβλεπομένων δαπανών και εσόδων και, ως εκ τούτου, η ενίσχυση αυτή ανταποκρίνεται στις προϋποθέσεις εφαρμογής του άρθρου 3 παράγραφος 1 της εν λόγω απόφασης.

Η ενίσχυση αυτή συμβάλλει στην επίλυση των κοινωνικών και περιφερειακών προβλημάτων που συνδέονται με τη μείωση της παραγωγής άνθρακα σύμφωνα με το άρθρο 2 παράγραφος 1 τρίτη περίπτωση της εν λόγω απόφασης.

Από την κοινοποίηση που υποβλήθηκε στην Επιτροπή όσον αφορά τη χρηματοδότηση του συστήματος παροχών στη βελγική βιομηχανία άνθρακα, διαπιστώνεται ότι με τις ενισχύσεις στον τομέα αυτό, που προτίθεται να χορηγήσει η βελγική κυβέρνηση, η σχέση μεταξύ της επιβάρυνσης για κάθε εν δράσει ανθρακωρύχο και του ύψους των παροχών ανά δικαιούχο βρίσκεται σε χαμηλότερο επίπεδο σε σχέση με το αντίστοιχο επίπεδο σε άλλους βιομηχανικούς τομείς. Η εν λόγω διαφορά αναμένεται να ανέλθει το 1992 σε 299 200 000 βελγικά φράγκα.

Συνεπώς, η υπέρβαση των ορίων που καθορίζονται στο άρθρο 7 της απόφασης αριθ. 2064/86/ΕΚΑΧ πρέπει να θεωρηθεί ως έμμεση ενίσχυση της τρέχουσας παραγωγής. Η μείωση των δαπανών παραγωγής που συνεπάγεται, η οποία είναι της τάξεως του 10 %, δεν αποτελεί σημαντικό πλεονέκτημα από άποψη ανταγωνισμού για τη βελγική βιομηχανία άνθρακα σε σχέση με άλλους παραγωγούς άνθρακα στην Κοινότητα, δεδομένης της ασυνήθους επιβαρύνσεως της βιομηχανίας άνθρακα του Βελγίου εξαιτίας της σημαντικής μείωσης της παραγωγής.

Έχοντας υπόψη το σύνδεσμο που υφίσταται μεταξύ του μέτρου αυτού και του σχεδίου αναδιάρθρωσης, το μέτρο συμβάλλει στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα κατά τρόπο σύμφωνο με το άρθρο 2 παράγραφος 1 τρίτη περίπτωση της απόφασης αριθ. 64/86/ΕΚΑΧ.

Η ενίσχυση για την κάλυψη των δαπανών που απορρέουν από τις συμπληρωματικές απολύσεις ανθρακωρύχων υπεδάφους πρέπει να θεωρηθεί ως έμμεση ενίσχυση της τρέχουσας παραγωγής. Δεδομένου του χαμηλού ύψους της, δηλαδή κάτω του 1 % της τιμής ανά παραγόμενο τόνο, του μεταβατικού χαρακτήρα του μέτρου και της ένταξής της στο σχέδιο αναδιάρθρωσης, η ενίσχυση συμβιβάζεται με τους στόχους και τις προϋποθέσεις που καθορίζονται στο άρθρο 2 της εν λόγω απόφασης.

ΙΙΙ

Συνεπώς, οι ενισχύσεις που αποτελούν αντικείμενο της εν λόγω απόφασης είναι συμβατές σε ό,τι αφορά την ομαλή λειτουργία της κοινής αγοράς.

Η παρούσα απόφαση δεν προδικάζει τη συμφωνία των διατάξεων που διέπουν τις πωλήσεις του βελγικού άνθρακα στις επιχειρήσεις παραγωγής ηλεκτρικής ενέργειας, με τις διατάξεις των συνθηκών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στη βελγική κυβέρνηση να καταβάλει στη βελγική βιομηχανία άνθρακα για το ημερολογιακό έτος 1992 ενισχύσεις ύψους μέχρι 1 696 180 000 βελγικών φράγκων. Το ποσό αυτό αναλύεται στις ακόλυθες ενισχύσεις:

1. ενίσχυση για την κάλυψη των ζημιών εκμετάλλευσης, μέχρι ποσού 1 386 980 000 βελγικών φράγκων-

2. ενίσχυση για τη χρηματοδότηση των κοινωνικών παροχών στη βιομηχανία άνθρακα, μέχρι ποσού 299 200 000 βελγικών φράγκων-

3. ενίσχυση για την κάλυψη των δαπανών των σχετικών με το σύστημα συμπληρωματικών απολύσεων για τους ανθρακωρύχους υπεδάφους, μέχρι ποσού 10 000 000 βελγικών φράγκων.

Άρθρο 2

Η βελγική κυβέρνηση ανακοινώνει στην Επιτροπή μέχρι τις 30 Ιουνίου 1993 τα ποσά των ενισχύσεων που πραγματικά καταβλήθηκαν το 1992.

Άρθρο 3

Η παρούσα απόφαση απευθύνεται στο Βασίλειο του Βελγίου. Βρυξέλλες, 11 Δεκεμβρίου 1991. Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.